《送陈邦直知县》
宋代·王庭圭

道边车马来不休，倾城出送陈大丘。大丘爱民如父母，故令民作婴儿愁。

各持杯酒塞行路，众人欲挽我独不。我记殿前初射策，胪传高名落九州。

同年衮衮上台省，公独执板拜督邮。况兹小县天一陬，不烦细民遮道留。

绣衣飞章动冕旒，行必召对螭坳头。君王端问活国计，大略要洗儒生羞。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。